Hans-Wilhelm Steinfeld

Personalia

Steinfeld er delvis av jødisk opprinnelse og mistet flere slektninger i Auschwitz. Han er gift med Julia Ferkis (1963–), som er datter av pressefotograf Emil Ferkis og tidligere utenlandssjef i ungarsk fjernsyn Maria Bartha. Hans-Wilhelm Steinfeld er bror av Torill Steinfeld og Dag Steinfeld.

Utdannelse

Steinfeld avla examen artium ved Bergen katedralskole i 1970 og ble cand. philol ved Universitetet i Bergen i 1977. Han studerte russisk og samfunnskunnskap og tok hovedfag i historie. Han hadde studieopphold i Oxford, Moskva og i Nord-Kaukasus hvor han forøvrig møtte Mikhail Gorbatsjov for første gang.

Karriere

Steinfeld startet yrkeskarrieren i NRK Dagsrevyen i 1976. 
En periode ledet han programposten Norge rundt.
I 1980 fikk han sin første periode som korrespondent i Moskva som varte til 1984. I denne perioden fikk Steinfeld med seg slutten av Brezjnev-perioden, Andropovs tid og begynnelsen på Tsjernenkos korte periode som generalsekretær. Disse 4 årene var preget av stadig økende spenning i den kalde krigen, med «dobbeltvedtaket» og den russiske invasjonen i Afghanistan.
De neste fire årene var Steinfeld utenriksreporter i Dagsrevyen med Øst-Europa som spesialitet.

Andre periode som Moskva-korrespondent

Hans andre Moskva-periode som NRK-korrespondent varte i 6 år fra 1988. Dette falt sammen med de mest dramatiske endringer i nyere europeisk historie, og gav dermed også de mest krevende utfordringene i Steinfelds karriere. Et av høydepunktene ble Steinfelds intervju med Jeltsin under statskuppet den 19. august 1991. Intervjuet ble sendt av BBC og Eurovision i tillegg til NRK. Det blir hevdet at intervjuet nådde fram til Gorbatsjov som på det tidspunktet satt i fangenskap på Krim og at det dermed knyttet sammen den tidligere leder av Sovjetunionen og den kommende lederen av Russland under kuppet til Vladimir Ivasjko i august 1991. Et mer dramatisk høydepunkt fant sted tidligere samme år i Vilnius i Litauen. Om morgenen søndag den 13. januar våknet mange NRK-lyttere opp til Steinfelds unike reportasje fra kampen mellom sovjetiske militærstyrker og sivile litauere som demonstrerte for litauisk uavhengighet i Vilnius. TV-bygget ble besatt av militærtroppene, 14 ble drept og et stort antall skadet. Steinfeld var en av de få journalistene som var øyenvitne til hendelsen og kunne rapportere fra området der kampene pågikk.

Etter 1994

I perioden 1994 til 1999 var Steinfeld programleder, medredaktør, assisterende nyhetssjef og nyhetsredaktør i NRK og også sjef for NRK Dagsrevyen.
I forbindelse med Kosovokrigen og krigen mellom Nato og Serbia i 1999 var Steinfeld stasjonert på Balkan.
Steinfelds tredje Moskva-periode (2000–2003) foregikk uten større dramatikk i hans reportasjer.
Etter 2003 har han arbeidet i NRK radio, bl.a. som programleder i Dagsnytt Atten og i forskjellige funksjoner i utenriksredaksjonen, bl.a. som reporter og utenriks jourhavende. Hans siste høydramatiske reportasje kom i NRK radio klokken 11 den 26. desember 2004 da han skildret sin og sin families flukt fra flodbølgen som nettopp hadde truffet flere land i Asia, bl.a. Thailand der familien ferierte.
I 2005 var Steinfeld involvert i en kontrovers som gjaldt polsk antisemittisme. Hans opprinnelige kommentar om polske nazister i Lviv-regionen i Ukraina ble fulgt opp med en lengre artikkel om antisemittismen som en sort flekk i polsk historie. Dette førte til sterke reaksjoner og utskjelling av Steinfeld i Norge og Polen.
Sommeren 2010 begynte han sin fjerde periode som NRKs Moskva-journalist. I juli 2014 ble det kjent at Steinfeld skulle slutte i NRK og begynne i PR-byrået Corporate Communications. Han er også reiseleder for Fotefar temareiser til Russland og Øst-Europa.